Popda o‘ta zamonaviy savdo majmuasi va Ekopark qurilmoqda

Namangan viloyati Pop tumanida “POP SAVDO MARKAZ” MChJ tomonidan zamonaviy savdo kompleksi va Ekopark qurilish ishlari boshlandi. Loyihaning umumiy qiymati 30 mlrd so‘mni tashkil qiladi, umumiy yer maydoni - 15 gektar.
Savdo majmuasi va Ekopark eng zamonaviy texnologiyalar asosida, hozirgi kun talablariga javob beradigan darajada quriladi. Qurilish ishlarida faqatgina eng sifatli materiallardan foydalanilmoqda. Bu, o‘z navbatida, bino va inshootlar xavfsizlik hamda mustahkam bo‘lishini ta'minlaydi.
Hozirgi kunda Pop tumanidagi mavjud dehqon bozori zamon talablariga, sanitariya normalariga javob bermaydi. Bundan tashqari, avtoturargoh ham mavjud emas. Tumanda buyum bozori ham yo‘q. Yangi majmua aynan ana shu jihatlarni e'tiborga olgan holda barpo etilmoqda. Unda avtomobillar uchun ikkita alohida turargoh bo‘ladi.
“Prezidentimizning “2017-2019 yillar davrida dehqon bozorlarini rekonstruksiya qilish va ularning hududida zamonaviy savdo majmualari qurish dasturini tasdiqlash to‘g‘risida”gi qarorini ko‘rib, davlat rahbari tomonidan xalqning turmush darajasini yaxshilash hamda aholiga qulay shart-sharoitlar yaratish maqsadida olib borilayotgan siyosat meni juda ruhlantirdi. Shu sababli o‘zimning hissamni qo‘shishga qaror qilib, ushbu kompleksni barpo etishga kirishdim”, - deydi “POP SAVDO MARKAZ” MChJ rahbari.